يارپاق قزئتي 2004-جو ايلين اورتالاريندان آرديجيل اولاراق چيخماغا باشلادي. بو، تام آذربايجان ديلينده، 12 صحيفه ده، گؤزل ترتيبات‌لا چيخان موستقيل قزئت ایدی. قزئت آذربايجانلي‌لار، قاشقاي‌لار، خوراسان و خلج تورک‌لري ياشايان بؤلگه‌لرده ياييليردي. " يارپاق"ين مرکزي اوفيسي تهراندا يئرلشيردي، آمّا اونون ماتئريال‌لاري‌نين بؤيوک بؤلومو تبريز، اردبيل، اورمو و باکيدا حاضيرلانير، سون مقامدا اينتئرنئت واسيطه‌سيله بيربيرينه جالانيردي. قزئتده عوموميتله، آذربايجان مدنيتي، ديلي و آذربايجان تورکجه‌سي‌نين تدريسي و تبليغي ايله مشغول اولان درنک‌لر 4 صحيفه‌ده ايشيقلانديريليردي. بير صحيفه شعره، بير صحيفه  ايسه بديعي نثره آيريليردي. بير صحيفه‌ليک ساتيرا، يومور و کاريکاتورا گئدير، بير صحيفه ده ايسه تورک دونياسينا عاييد بللی مؤوضوع آيري-آيري بوجاقدان آراشديريليردی. تام 4 صحيفه ده ايسه هومانيتار علم‌لر، فلسفه و تنقيده يئر وئريليردي. "جاهان" ژورنالي‌نين گؤره بيلمه‌ديیي ايش‌لردن بيري پست‌مدرنيزمين ادبياتدا تطبيقي ايدي. سؤز يوخدور کي، پست‌مدرنيزم، فلسفه‌دن اؤنجه معمارليقدا ياراندي. سونرالار بو تئرمينین نظري کؤک‌لري ادبياتدا دا آختاريلماغا باشلادي. يارپاق′دا بو مفکوره‌نين ادبياتدا ياييلماسينا زمين ياراتماق اۆچون دونيا اوزره بو دوشونجه طرزينده يازيلميش اثرلره يئر وئريريليردي. آنجاق بو، پلان‌لي و گئنيش اؤلچوده گؤرولموش بير ايش دئييلدي. واختييله گونئي آذربايجانلي اوخوجونون اؤز ديلينده فلسفي ماتئريال‌لرالا تانيش‌لیق سويه‌سيني نظره آلاراق يارپاق بو چاتيشمامازليغي آرادان قالديرماق ايسته‌ييردي